ກອງປະຊຸມສະໄໝວິສາມັນເທື່ອທີ 1 ຂອງສະພາປະຊາຊົນ ນະຄອນຫຼວງວຽງຈັນ (ນວ) ຊຸດທີ I ໄດ້ຈັດຂຶ້ນວັນທີ 4 ຕຸລາ 2017 ຢູ່ຫ້ອງວ່າການປົກຄອງ ນວ ໂດຍເປັນປະທານຂອງທ່ານ ອານຸພາບ ຕຸນາລົມ ປະທານສະພາປະຊາຊົນ ນວ ມີທ່ານ ສິນລະວົງ ຄຸດໄພທູນ ເຈົ້າຄອງ ນວ ພ້ອມດ້ວຍສະມາຊິກສະພາແຫ່ງຊາດ (ສສຊ) ປະຈຳເຂດເລືອກຕັ້ງທີ 1 ນວ ສະມາຊິກສະພາປະຊາຊົນ ນວ (ສສ.ນວ) ແລະ ແຂກຖືກເຊີນເຂົ້າຮ່ວມ.
ໃນກອງປະຊຸມຄັ້ງນີ້ ຜ່ານການຄົ້ນຄວ້າພິຈາລະນາຢ່າງຕັ້ງໜ້າ ແລະ ດ້ວຍຄວາມຮັບຜິດຊອບສູງຂອງ ສສຊ ສສ.ນວ ກໍ່ໄດ້ຕົກລົງຮັບຮອງເອົາຂໍ້ຕົກລົງຂອງເຈົ້າຄອງ ນວ ວ່າດ້ວຍການກຳນົດຫົວໜ່ວຍລາຄາຊົດເຊີຍ ແລະ ການຈັດສັນຍົກຍ້າຍປະຊາຊົນທີ່ຖືກຜົນກະທົບຈາກໂຄງການກໍ່ສ້າງເສັ້ນທາງລົດໄຟ ລາວ-ຈີນ ໃນ 2 ເມືອງຄື: ເມືອງນາຊາຍທອງ ຍາວ 30 ກິໂລແມັດ ປະຊາຊົນໄດ້ຮັບຜົນກະທົບ 23 ບ້ານ ເມືອງໄຊທານີ ຍາວ 17,5 ກິໂລແມັດ ປະຊາຊົນໄດ້ຮັບຜົນກະທົບ 11 ບ້ານ ແລະ ການແຕ່ງຕັ້ງບຸຄະລາກອນໃນກົງຈັກການຈັດຕັ້ງຂອງອົງການປົກຄອງ ນວ ໂດຍໄດ້ຕົກລົງຍົກຍ້າຍທ່ານ ລິນຄຳ ດວງສະຫວັນ ຫົວໜ້າພະແນກກະສິກຳ ແລະ ປ່າໄມ້ ນວ ຜູ້ເກົ່າໄປປະຕິບັດໜ້າທີ່ຢູ່ຫ້ອງວ່າການສຳນັກງານນາຍົກລັດຖະມົນຕີ ແລະ ແຕ່ງຕັ້ງ ທ່ານ ຫຼ້າສາຍ ນວນທະສິງ ຮອງເຈົ້າເມືອງໄຊທານີ ເປັນຫົວໜ້າພະແນກກະສິກຳ ແລະ ປ່າໄມ້ ນວ ຜູ້ໃໝ່ ດ້ວຍຄວາມເປັນເອກະພາບສູງ.
ທ່ານ ອານຸພາບ ຕຸນາລົມ ໄດ້ກ່າວວ່າ: ກອງປະຊຸມຄັ້ງນີ້ ເປັນກອງປະຊຸມທີ່ມີຄວາມໝາຍສຳຄັນດ້ານການເມືອງ ແລະ ການຕົກລົງບັນຫາສຳຄັນຕໍ່ສະພາບການພັດທະນາເສດຖະກິດ ກໍ່ຄືການປັບປຸງຊີວິດການເປັນຢູ່ຂອງປະຊາຊົນ ໂດຍສະເພາະ ການສືບຕໍ່ຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ X ຂອງພັກ ມະຕິກອງປະຊຸມໃຫຍ່ ຄັ້ງທີ VI ຂອງອົງຄະນະພັກ ນວ ແລະ ການຈັດຕັ້ງປະຕິບັດພາລະບົດບາດໃນການເປັນອົງການຕົວແທນແຫ່ງສິດ ແລະ ຜົນປະໂຫຍດອັນຊອບທຳຂອງປະຊາຊົນ ນວ ຜົນສຳເລັດຂອງກອງປະຊຸມຄັ້ງນີ້ ສະແດງເຖິງຄວາມເປັນເອກະພາບ ແລະ ຄວາມຮັບຜິດຊອບການເມືອງສູງຂອງບັນດາ ສສຊ ສສ.ນວ ແມ່ນຜົນສຳເລັດຂອງການປະສານສົມທົບລະຫວ່າງສະພາປະຊາຊົນ ອົງການປົກຄອງ ແລະ ພາກສ່ວນກ່ຽວຂ້ອງ ແລະ ແມ່ນການປະກອບສ່ວນອັນສຳຄັນ ແລະ ສົມກຽດຂອງສະພາປະຊາຊົນ ນວ ເຂົ້າໃນການປັບປຸງບູລະນະລັດປະຊາທິປະໄຕປະຊາຊົນ ໃຫ້ມີຄວາມເຂັ້ມແຂງ ແລະ ໜັກແໜ້ນຂຶ້ນຕື່ມ ໂດຍສະເພາະ ການປະຕິບັດໜ້າທີ່ການເມືອງ ຕິດພັນກັບໂຄງການພັດທະນາຂອງລັດຖະບານ ກໍ່ຄືການພັດທະນາເສດຖະກິດ-ສັງຄົມຂອງ ນວ.
ຂໍ້ມູນຈາກ:ໜັງສືພິມວຽງຈັນໃໝ່